12 Fa e sa le Bogosi bo tlhomiwa ka 1914, Kgosi e tokafaditse tsela e batlhanka ba Modimo ba rulagantsweng ka yone go dira thato ya ga Rraagwe. (Bala Isaia 60:17.) Ka 1919, go ne ga tlhomiwa mokaedi wa tirelo mo phuthegong nngwe le nngwe gore a etelele pele tiro ya go rera. Ka 1927, go ne ga rulaganngwa tiro ya go rera ka ntlo le ntlo ka boSontaga. Ka 1931, batlhanka ba ga Jehofa ba ne ba tlhotlheletsega gore ba dire mo gontsi mo tirong ya Bogosi, fa ba ne ba newa leina le le theilweng mo Dikwalong la Basupi ba ga Jehofa. (Isa. 43:10-12) Ka 1938, ga go a ka ga tlhola go boutelwa banna ba ba tla nnang le maikarabelo mo diphuthegong, go na le moo, ba ne ba tlhomiwa ka tsela ya puso ya Modimo. Ka 1972, setlhopha sa bagolwane se ne sa tlhophiwa gore se okamele phuthego, go na le gore tiro ya go tlhokomela phuthego e dirwe ke molebedi a le mongwe fela. Banna botlhe ba ba tshwanelegang ba ne ba kgothalediwa gore ba kgaratlhele go ‘disa letsomane la Modimo le ba le tlhokometseng.’ (1 Pet. 5:2) Ka 1976, Setlhopha se se Laolang se ne sa rulaganngwa go nna dikomiti tse thataro gore di okamele tiro ya Bogosi mo lefatsheng lotlhe. Go a tshwanela go bo Kgosi e e tlhomilweng ya ga Jehofa e rulagantse babusiwa ba yone ba Bogosi kgato ka kgato gore ba dire dilo ka tsela ya Modimo.